Sklep II Ips 554/2008
Datum: 2010-05-27T02:00:00.000+02:00
ecli: ECLI:SI:VSRS:2010:II.IPS.554.2008
opravilna_stevilka_ii_stopnje: VSK Cp 950/2007
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO - ZAVAROVALNO PRAVO
institut: dovoljenost revizije - vrednost spornega predmeta - objektivna kumulacija tožbenih zahtevkov - regresni zahtevki zavarovalnice - zavrženje revizije

## Jedro

Tožeča stranka uveljavlja dva regresna tožbena zahtevka, ki se opirata na različno dejansko in pravno podlago, zato je treba v skladu z določbo drugega odstavka 41. člena ZPP pravico do revizije presojati glede vsakega od zahtevkov posebej.

## Izrek

Revizija se zavrže.

## Obrazložitev

1. Sodišče prve stopnje je v celoti ugodilo tožbenemu zahtevku in toženca zavezalo k plačilu zneska 5.081,04 € z zakonskimi zamudnimi obrestmi od 16. 2. 2004 do plačila ter mu naložilo povrnitev pravdnih stroškov tožeče stranke.

2. Drugostopenjsko sodišče je zavrnilo toženčevo pritožbo in potrdilo sodbo sodišča prve stopnje.

3. Zoper to sodbo je toženec vložil revizijo iz razlogov zmotne uporabe materialnega prava in bistvene kršitve določb pravdnega postopka iz 14. točke drugega odstavka 339. člena Zakona o pravdnem postopku (v nadaljevanju ZPP). Predlaga, da ji revizijsko sodišče ugodi in tožbeni zahtevek zavrne oziroma, podrejeno, da sodbi sodišč druge in prve stopnje razveljavi ter zadevo vrne v novo odločanje sodišču prve stopnje.

4. Sodišče je revizijo vročilo Vrhovnemu državnemu tožilstvu Republike Slovenije ter toženi stranki, ki nanjo ni odgovorila.

5. Revizija ni dovoljena.

6. Analiza tožbenega zahtevka v tej pravdi pokaže, da sta v znesku 5.081,04 € zajeti dve različnima oškodovankama izplačani odškodnini, ki se med seboj razlikujeta tudi po pravni naravi. Prvo v višini 3.262,97 € (prej 781.937 SIT) je tožeča stranka izplačala R. P. za v škodnem dogodku pretrpljeno nepremoženjsko škodo, drugo v višini 1.742,12 € (prej 417.482 SIT) pa N. S. za (premoženjsko) škodo na avtomobilu. Tako je tožeča stranka s tožbo dejansko uveljavljala dva regresna tožbena zahtevka, ki se opirata na različno dejansko in pravno podlago, zato je treba v skladu z določbo drugega odstavka 41. člena ZPP pravico do revizije presojati glede vsakega od zahtevkov posebej. Ker nobeden od navedenih denarnih zneskov ne presega revizijskega praga, ki znaša 4.172,92 € (prej 1,000.000 SIT), revizija ni dovoljena in jo je bilo treba zavreči (377. člen ZPP).